Bernhardus Rust
Bernhardus (Bernhard) Rust (natus 30 Septembris 1883 Hannoverae, mortuus 8 Maii 1945 in oppido Berne (Saxonia Inferior)) vir publicus Germaniae et sodalis NSDAP fuit.

Iuventus et munus 
Rust, postquam maturitatem adeptus est, litteris Theodiscis, linguisque Latina et Graeca studebat et ab anno 1909 magister in gymnasio Hannoverae laboravit. Primo bello mundano ab anno 1914 miles interfuit et graviter caput vulneratus est. Post bellum iterum magister operam dedit.

Cursus honorum 
Iam ab anno 1922 Rust sodalis NSDAP fuit et mox dux regionum diversarum factionis in Germania septentrionalis factus est. Anno 1930 e munere magistri dimissus est. Alii ebrietatis causa, alii propter stuprum illicitum cum discipula dicunt. Eodem anno legatus Dietae Imperii Germanici electus est. Die 2 Februarii 1933 Rust administer educationis Borussiae pro tempore factus est. Anno 1934 hoc administerium Borussiae cum simili administerio Imperii nuper creato consociatum est et Rust nunc Administer Imperii factus est. Quamquam Rust acriter consuluit, ut sensus et consilia nazistarum in educatione discipulorum semper promulgarentur, tamen non multum adeptus est, quod alii duces Nazistarum plus apud Adolfum Hitler potuerunt. Cum Germania secundo bello mundano victa esset, Rust 8 Maii 1945 mortem sibi conscivit.

Nexus externi 

 Curriculum vitae et imago (lingua Theodisca)
 Biographia in Libro legatorum Dietae Imperii Germaniae

Participes primi belli mundani
Administri Imperii (Germania)
Legati Dietae Imperii Germaniae (Res publica Vimariana)
Legati Dietae Imperii Germaniae (Dictatura Nazista)
Homines qui sibi mortem consciverunt